เก็บตกการเงิน
ธปท.ฟันธงเศรษฐกิจญี่ปุ่นถดถอย
19 ธ.ค. 2555

ธปท.ฟันธงเศรษฐกิจญี่ปุ่นถดถอย
นายทรงธรรม ปิ่นโต ผู้อำนวยการ สำนักนโยบายการเงิน ธนาคารแห่งประเทศไทย (ธปท.) กล่าวว่า การที่นายชินโสะอาเบะ หัวหน้าพรรคเสรีประชาธิปไตย (แอลดีพี) ว่าที่นายกรัฐมนตรีของญี่ปุ่นคนล่าสุด ชนะการเลือกตั้งทั่วไป ประกาศจะออกมาตรการกระตุ้นเศรษฐกิจผ่านนโยบายการเงินแบบผ่อนปรนเชิงปริมาณแบบไม่จำกัดจำนวน เพื่อนำพาเศรษฐกิจญี่ปุ่นให้หลุดพ้นจากภาวะซบเซา และภาวะเงินฝืด ที่เรียกกันว่า “อาเบะโนมิกส์” นั้น ไม่ได้เหนือการคาดการณ์ของ ธปท.แต่อย่างใด แต่ก็อย่าหวังว่าจะทำให้เศรษฐกิจดีขึ้นทันที
ทั้งนี้ เพราะญี่ปุ่นมีปัญหาในเชิงโครงสร้าง อยู่ในภาวะเงินฝืด เพราะไม่มีเงินเฟ้อจากการอ่อนแรงของอุปสงค์ หรือการจับจ่ายใช้สอยในประเทศมากระตุ้นเศรษฐกิจ 
นางรุ่ง มัลลิกะมาส ผู้อำนวยการ สำนักเศรษฐกิจมหภาค ธปท. กล่าวว่า เศรษฐกิจญี่ปุ่นคงถดถอยแน่ๆ เพราะไม่ว่าใครเข้ามาจัดตั้งเป็นรัฐบาลของญี่ปุ่น ก็เชื่อว่าคงทำอะไรได้ไม่มากนัก เนื่องจากเครื่องมือทางการเงินที่ผ่านมาทำมาเต็มที่แล้ว ประกอบกับหนี้สาธารณะในญี่ปุ่นปัจจุบันมากกว่า 200% ซึ่งน่าจะดำเนินการในการประคองเศรษฐกิจมากกว่าการดำเนินการให้เศรษฐกิจฟื้นตัว
อึ้งใช้ราคากลางปี’2124 ประเมินราคาที่ดิน
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติหลักการร่างพระราชกฤษฎีกาให้นำราคาปานกลางของที่ดินที่ใช้อยู่ในการประเมินภาษีบำรุงท้องที่ ประจำปี 2521-2524 มาใช้ในการประเมินภาษีบำรุงท้องที่สำหรับปี 2556 พ.ศ. ... และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้ โดยพระราชกฤษฎีกานี้มีผลใช้บังคับตั้งแต่วันที่ 1 ม.ค. 2556 
นายภักดีหาญส์ กล่าวว่า สาเหตุที่ต้องใช้ราคาดังกล่าวมาประเมิน เพราะหากใช้ราคาที่เป็นปัจจุบันจะต้องใช้เวลานานมาก จึงมอบหมายให้กระทรวงมหาดไทยและกระทรวงที่เกี่ยวข้องไปปรับปรุงราคาที่ดินให้เป็นปัจจุบันมากขึ้น และให้นำมาใช้ในปีต่อไป
ด้านสำนักงานคณะกรรมการพัฒนาการเศรษฐกิจและสังคมแห่งชาติ ทักท้วงว่า การนำราคาประเมินปี 2521-2524 มาใช้ในการประเมินภาษีบำรุงท้องที่ในปี 2556 เป็นการตีราคาที่ไม่สะท้อนถึงราคาที่แท้จริงในปัจจุบัน จะส่งผลต่อการประเมินภาษีและการจัดเก็บรายได้ขององค์กรปกครองส่วนท้องถิ่น